It-tnax-il laqgħa tal-Konferenza mat-Turkija dwar l-Adeżjoni fil-livell ministerjali saret illum fi Brussell. Id-delegazzjoni tal-Unjoni Ewropea kienet immexxija minn Bert Koenders, il-Ministru għall-Affarijiet Barranin tan-Netherlands, f'isem il-Presidenza Netherlandiża tal-Kunsill tal-Unjoni Ewropea. Il-Kummissjoni Ewropea kienet rappreżentata minn Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir. Id-delegazzjoni Torka kienet immexxija minn Ömer Çelik, Ministru għall-Affarijiet tal-UE u Kap Negozjatur, akkumpanjat minn Mevlüt Çavuşoğlu, Ministru għall-Affarijiet Barranin, u Naci Ağbal, Ministru għall-Finanzi. Il-Konferenza fetħet negozjati dwar il-Kapitolu 33 - Dispożizzjonijiet finanzjarji u baġitarji. Dan il-kapitolu jkopri r-regoli li jikkonċernaw ir-riżorsi finanzjarji meħtieġa għall-finanzjament tal-baġit tal-UE ("riżorsi proprji"). Dawn ir-riżorsi huma magħmula prinċipalment mill-hekk imsejħa riżorsi proprji tradizzjonali mid-dazji doganali, id-dazji agrikoli u l-imposti fuq iz-zokkor, imposti mill-Istati Membri f'isem l-UE; barra minn hekk riżorsa bbażata fuq it-taxxa fuq il-valur miżjud; u finalment, riżorsa bbażata fuq id-dħul nazzjonali gross ta' kull Stat Membru. L-Istati Membri għandu jkollhom kapaċità amministrattiva adegwata biex jikkoordinaw b'mod xieraq u jiżguraw il-kalkolu, il-ġbir, il-ħlas u l-kontroll b'mod korrett tar-riżorsi proprji. L- f'dan il-qasam jorbot direttament u ma jeħtieġx traspożizzjoni fil-liġi nazzjonali. Waqt il-Konferenza, l-UE reġgħet tat il-kondoljanzi tagħha u tenniet is-solidarjetà tagħha mat-Turkija wara l-attakk terroristiku f'Istanbul nhar it-Tlieta li għaddew, filwaqt li affermat mill-ġdid il-wegħda tagħha li tappoġġa l-ġlieda kontra t-terroriżmu. L-Unjoni Ewropea tenniet ukoll l-importanza li hija tagħti lir-relazzjonijiet mill-qrib bejn l-UE u t-Turkija, filwaqt li tinnota l-kooperazzjoni mill-qrib f'għadd ta' oqsma importanti ta' interess komuni, bħall-migrazzjoni, il-ġlieda kontra t-terroriżmu, l-enerġija, l-ekonomija u l-kummerċ. F'konformità mal-eżitu tal-laqgħa bejn il-mexxejja tal-UE u t-Turkija fid-29 ta' Novembru 2015, u d-Dikjarazzjoni tal-UE u t-Turkija tat-18 ta' Marzu 2016, l-UE laqgħet il-ħajja mill-ġdid li ngħatat lill-proċess tal-adeżjoni u kkonfermat ir-rieda tagħha li tappoġġa t-Turkija fl-isforzi tar-riformi tagħha. F'dan ir-rigward, l-UE tenniet il-ħtieġa għal sforzi ta' riforma bla dewmien, b'mod partikolari fl-oqsma tal-istat tad-dritt u d-drittijiet fundamentali. Barra minn hekk, l-UE fakkret li t-Turkija tista' tħaffef il-pass tan-negozjati billi tavvanza fl-issodisfar tal-punti ta' riferiment, billi tissodisfa r-rekwiżiti tal-Qafas ta' Negozjar u billi tirrispetta l-obbligi kuntrattwali tagħha lejn l-UE. Mill-bidu tan-negozjati għall-adeżjoni fit-3 ta' Ottubru 2005, infetħu sittax-il kapitolu, li wieħed minnhom ingħalaq proviżorjament. Ftuħ tal-Kapitolu 33 - Dispożizzjonijiet finanzjarji u baġitarji Għal din il-kapitolu, l-Unjoni eżaminat mill-qrib l-istat ġenerali ta' tħejjija tat-Turkija. B'kont meħud tal-istat tat-tħejjijiet attwali tat-Turkija, u f'konformità mal-konklużjonijiet tal-Kunsill tal-11 ta' Diċembru 2006, is-16 ta' Diċembru 2014, it-18 ta' Marzu 2016, konklużjonijiet tal-Kunsill oħra rilevanti u l-Qafas ta' Negozjar, kif ikkonfermat mill-Kunsill Ewropew, l-UE tinnota li - kif ukoll bil-qbil li t-Turkija ser tkompli tagħmel progress fl-allinjament mal- u l-implimentazzjoni tiegħu - l-UE kkomunikat li l-kapitolu jista' jingħalaq biss proviżorjament ladarba jkun intlaħaq qbil fir-rigward tat-talba tat-Turkija għal "miżuri finanzjarji korrettivi transitorji inkluż il-kumpens u l-assistenza" fir-rigward tal-Baġit tal-UE u ladarba t-Turkija tkun issodisfat il-kwistjonijiet ewlenin relatati mal-punti ta' riferiment tal-għeluq, inkluż li: It-Turkija tkun issodisfat l-obbligi tagħha ta' implimentazzjoni sħiħa u nondiskriminatorja tal-Protokoll Addizzjonali għall-Ftehim ta' Assoċjazzjoni lejn l-Istati Membri kollha. It-Turkija żżid il-kapaċità amministrattiva u l-istruttura ta' koordinazzjoni tagħha u għal dan il-għan tadotta pjan ta' azzjoni sabiex tħejji u tintroduċi b'mod suffiċjenti regoli proċedurali biex tiżgura li sa mill-adeżjoni tkun tista' tikkalkula, tbassar, tagħti rendikont, tiġbor, tħallas, tikkontrolla u tirrapporta b'mod korrett lill-UE dwar ir-riżorsi proprji f'konformità mal- L-UE enfasizzat ukoll li ser tagħti attenzjoni partikolari lill-monitoraġġ tal-kwistjonijiet speċifiċi kollha msemmijin fil-pożizzjoni tagħha bil-ħsieb li tiżgura l-kapaċità amministrattiva tat-Turkija li tiżgura l-kalkolu, it-tbassir, il-ġbir, il-ħlas u l-kontroll b'mod korrett tar-riżorsi proprji u li tirrapporta lill-UE dwar l-implimentazzjoni tar-regoli dwar ir-riżorsi proprji.